b'\n_START_ARTICLE_\nKaunis mieli\n_START_SECTION_\nJuoni\n_START_PARAGRAPH_\nOn vuosi 1947 ja John Nash (Russell Crowe) saapuu Princetonin yliopistoon uutena jatko-opiskelijana. Vaikka Nashille luvattiin antaa yhden hengen huone, h\xc3\xa4n saa siit\xc3\xa4 huolimatta yll\xc3\xa4tyksekseen huonetoverin, kirjallisuutta opiskelevan Charles Hermanin (Paul Bettany), joka saapuu paikalle juuri, kun Nash on muuttamassa huoneeseen. Kaksikosta tulee pian parhaat yst\xc3\xa4v\xc3\xa4t. Nash tapaa my\xc3\xb6s joukon muita matemaattisesti ja tieteellisesti lahjakkaita jatko-opiskelijoita: Martin Hansenin (Josh Lucas), Richard Solin (Adam Goldberg), Ainsleyn (Jason Gray-Stanford) ja Benderin (Anthony Rapp). My\xc3\xb6s heid\xc3\xa4n ja Nashin v\xc3\xa4lille syntyy yst\xc3\xa4vyys, tosin hieman erikoislaatuinen. Nash my\xc3\xb6nt\xc3\xa4\xc3\xa4 Hermanille, ett\xc3\xa4 h\xc3\xa4n osaa k\xc3\xa4sitell\xc3\xa4 numeroita paremmin kuin ihmisi\xc3\xa4._NEWLINE_Princetonin matematiikan laitoksen esimies (Judd Hirsch) ilmoittaa Nashille, joka on j\xc3\xa4\xc3\xa4nyt useasti pois h\xc3\xa4nen tunneiltaan, ettei t\xc3\xa4m\xc3\xa4 voi ruveta t\xc3\xb6ihin ennen kuin t\xc3\xa4m\xc3\xa4 on tehnyt edes jonkinlaisen tutkielman. Esimies kannustaa Nashia etsim\xc3\xa4\xc3\xa4n tutkielmaansa varten jonkin hyvin omaper\xc3\xa4isen aiheen. Lopulta Nash saa innoitteen er\xc3\xa4\xc3\xa4lt\xc3\xa4 baarissa n\xc3\xa4kem\xc3\xa4lt\xc3\xa4\xc3\xa4n naiselta (Eva Burkley) ja kehitt\xc3\xa4\xc3\xa4 sen perusteella peliteorian k\xc3\xa4sitteit\xc3\xa4. Saatuaan opiskelunsa Princetonin yliopistossa p\xc3\xa4\xc3\xa4t\xc3\xb6kseen Nash saa arvovaltaisen viran Massachusettsin teknillisest\xc3\xa4 korkeakoulusta (MIT) yhdess\xc3\xa4 yst\xc3\xa4viens\xc3\xa4 Solin ja Benderin kanssa._NEWLINE_On vuosi 1953. Opettaessaan MIT:ss\xc3\xa4 er\xc3\xa4\xc3\xa4lle ryhm\xc3\xa4lle differentiaali- ja integraalilaskentaa Nash esitt\xc3\xa4\xc3\xa4 liitutaululla kiintoisan ongelman, jonka h\xc3\xa4n haluaa oppilaidensa ratkaisevan. Nash ei tunne kovinkaan suurta mielenkiintoa opettamiseen, ja h\xc3\xa4nen harhan\xc3\xa4kyns\xc3\xa4 saavat joskus h\xc3\xa4net j\xc3\xa4tt\xc3\xa4m\xc3\xa4\xc3\xa4n oppitunnin kokonaan v\xc3\xa4liin. Er\xc3\xa4s opiskelija, Alicia Larde (Jennifer Connelly), saapuu Nashin toimistoon kysym\xc3\xa4\xc3\xa4n t\xc3\xa4lt\xc3\xa4 t\xc3\xa4m\xc3\xa4n poissaolon syyt\xc3\xa4 ja pyyt\xc3\xa4\xc3\xa4 t\xc3\xa4t\xc3\xa4 samalla my\xc3\xb6s illalliselle. Kaksikko rakastuu toisiinsa, ja lopulta he menev\xc3\xa4t naimisiin._NEWLINE_Palatessaan kerran vierailulle Princetoniin Nash t\xc3\xb6rm\xc3\xa4\xc3\xa4 entiseen huonetoveriinsa Hermaniin. Nash tapaa my\xc3\xb6s Hermanin pienen sukulaistyt\xc3\xb6n, Marceen (Vivien Cardone), josta pit\xc3\xa4\xc3\xa4 saman tien. My\xc3\xb6hemmin Nash saa kutsun Pentagonin salaiselta puolustusvirastolta, joka haluaa Nashin murtavan er\xc3\xa4\xc3\xa4n vihollisten monimutkaisen, koodeihin perustuvan yhteydenpidon. Nash pystyy purkamaan koodin p\xc3\xa4\xc3\xa4ss\xc3\xa4\xc3\xa4n muiden koodinmurtajien tyrmistykseksi. Samalla Nash my\xc3\xb6s tapaa salaper\xc3\xa4isen William Parcherin (Ed Harris), joka ty\xc3\xb6skentelee Yhdysvaltain puolustusministeri\xc3\xb6ss\xc3\xa4. Osin sermin taakse k\xc3\xa4tkeytynyt Parcher seuraa sivusta Nashin suoritusta koodien parissa. Parcher antaa Nashille uuden ty\xc3\xb6n ja k\xc3\xa4skee t\xc3\xa4m\xc3\xa4n etsi\xc3\xa4 aikakaus- ja sanomalehdist\xc3\xa4 kaavoja, ilmeisesti voidakseen est\xc3\xa4\xc3\xa4 er\xc3\xa4\xc3\xa4n neuvostoliittolaisten punoman juonen. Nashin on kirjoitettava s\xc3\xa4\xc3\xa4nn\xc3\xb6llisesti raportti l\xc3\xb6yd\xc3\xb6ksist\xc3\xa4\xc3\xa4n ja laitettava se erityiseen postilaatikkoon. Jouduttuaan tulittavien neuvostoliittolaisten jahtaamaksi Nashista tulee yh\xc3\xa4 vainoharhaisempi ja h\xc3\xa4n alkaa k\xc3\xa4ytt\xc3\xa4yty\xc3\xa4 ep\xc3\xa4vakaasti._NEWLINE_Seurattuaan miehens\xc3\xa4 ep\xc3\xa4vakaata k\xc3\xa4yt\xc3\xb6st\xc3\xa4 Alicia tekee ilmoituksen psykiatriseen sairaalaan. Pit\xc3\xa4ess\xc3\xa4\xc3\xa4n my\xc3\xb6hemmin vierasluentoa Harvardin yliopistossa Nash tajuaa, ett\xc3\xa4 vihamielinen ihmisjoukko pitelee h\xc3\xa4nt\xc3\xa4 silm\xc3\xa4ll\xc3\xa4. Nash yritt\xc3\xa4\xc3\xa4 paeta, mutta h\xc3\xa4net saadaan kiinni, tyynnytet\xc3\xa4\xc3\xa4n rauhoittavilla ja vied\xc3\xa4\xc3\xa4n psykiatriseen laitokseen. Laitokseen sulkeminen saa Nashin uskomaan yh\xc3\xa4 vankemmin siihen, ett\xc3\xa4 neuvostoliittolaiset (eli psykiatrisen laitoksen virkamiehet) aikovat yritt\xc3\xa4\xc3\xa4 puristaa h\xc3\xa4nest\xc3\xa4 ulos tietoja. Lopulta h\xc3\xa4n yritt\xc3\xa4\xc3\xa4 kaivaa verisesti ulos k\xc3\xa4teens\xc3\xa4 istutetun implantin, joka asetettiin h\xc3\xa4nen k\xc3\xa4mmenens\xc3\xa4 selk\xc3\xa4puolelle MIT:n kampuksella sijaitsevassa hyl\xc3\xa4tyss\xc3\xa4 varastossa ja jonka piti ilmeisesti toimia puolustusministeri\xc3\xb6n kuuntelulaitteena._NEWLINE_Ep\xc3\xa4toivoinen Alicia, joka tuntee velvollisuudekseen auttaa miest\xc3\xa4\xc3\xa4n, k\xc3\xa4y Nashin mainitseman postilaatikon luona ja hakee sielt\xc3\xa4 kaikki t\xc3\xa4m\xc3\xa4n \xe2\x80\x9dhuippusalaiset\xe2\x80\x9d asiakirjat, joita ei ole koskaan avattukaan. Kun Nash saa tiet\xc3\xa4\xc3\xa4 t\xc3\xa4st\xc3\xa4, h\xc3\xa4n joutuu my\xc3\xb6nt\xc3\xa4m\xc3\xa4\xc3\xa4n sen tosiasian, ett\xc3\xa4 h\xc3\xa4n on kuvitellut kaiken. Sek\xc3\xa4 puolustusministeri\xc3\xb6n agentti William Parcher ett\xc3\xa4 Nashin salainen teht\xc3\xa4v\xc3\xa4 murtaa neuvostoliittolaisia viestej\xc3\xa4 ovat kaikki olleet harhaa. Asiat saavat viel\xc3\xa4 toisen yll\xc3\xa4tt\xc3\xa4v\xc3\xa4n k\xc3\xa4\xc3\xa4nteen, kun paljastuu, ett\xc3\xa4 Nashin \xe2\x80\x9dtuhlaajahuonetoveri\xe2\x80\x9d Herman ja t\xc3\xa4m\xc3\xa4n sukulaistytt\xc3\xb6 Marcee ovat my\xc3\xb6s Nashin mielikuvituksen tuotetta. _NEWLINE_Saatuaan sarjan insuliinisokkiterapiaa Nash p\xc3\xa4\xc3\xa4see pois psykiatriselta laitokselta, kunhan h\xc3\xa4n vain muistaa ottaa s\xc3\xa4\xc3\xa4nn\xc3\xb6llisesti h\xc3\xa4nelle m\xc3\xa4\xc3\xa4r\xc3\xa4ttyj\xc3\xa4 antipsykootteja. L\xc3\xa4\xc3\xa4kkeill\xc3\xa4 on kuitenkin negatiivisia sivuvaikutuksia, jotka huonontavat Nashin seksuaali- ja tunne-el\xc3\xa4m\xc3\xa4\xc3\xa4 ja, mik\xc3\xa4 pahempaa, h\xc3\xa4nen \xc3\xa4lykapasiteettiaan. Turhautunut Nash lopettaa l\xc3\xa4\xc3\xa4kityksens\xc3\xa4 ja ryhtyy k\xc3\xa4tkem\xc3\xa4\xc3\xa4n pillereit\xc3\xa4\xc3\xa4n, mink\xc3\xa4 seurauksena h\xc3\xa4n vajoaa j\xc3\xa4lleen psykoosiin._NEWLINE_Kylvett\xc3\xa4ess\xc3\xa4\xc3\xa4n pient\xc3\xa4 poikaansa vuonna 1956 Nash j\xc3\xa4tt\xc3\xa4\xc3\xa4 t\xc3\xa4m\xc3\xa4n yll\xc3\xa4tt\xc3\xa4en yksin ammeeseen ja vaeltaa pois, kun h\xc3\xa4nen huomionsa harhautuu. Sill\xc3\xa4 v\xc3\xa4lin Alicia on takapihalla ottamassa pyykkej\xc3\xa4 pois kuivumasta. \xc3\x84kki\xc3\xa4 h\xc3\xa4n kuitenkin huomaa takaportin olevan auki. Alicia saa selville, ett\xc3\xa4 Nash on muuttanut er\xc3\xa4\xc3\xa4n l\xc3\xa4heisess\xc3\xa4 mets\xc3\xa4ss\xc3\xa4 sijaitsevan hyl\xc3\xa4tyn vajan toimistoksi jatkaakseen t\xc3\xb6it\xc3\xa4 Parcherille. Alicia arvaa, mit\xc3\xa4 on tapahtunut, ja juoksee takaisin taloon kohtaamaan Nashin. H\xc3\xa4n ehtii juuri ja juuri pelastaa heid\xc3\xa4n lapsensa hukkumasta ammeeseen. Nash kertoo kiihtyneelle Alicialle, ett\xc3\xa4 Herman huolehti heid\xc3\xa4n pojastaan sill\xc3\xa4 aikaa, kun h\xc3\xa4n itse oli poissa. Alicia kiirehtii puhelimeen soittaakseen psykiatrisesta sairaalasta apua. Nash n\xc3\xa4kee yll\xc3\xa4tt\xc3\xa4en Parcherin, joka kehottaa t\xc3\xa4t\xc3\xa4 tappamaan oman vaimonsa. Nash kuitenkin kielt\xc3\xa4ytyy vihaisesti tekem\xc3\xa4st\xc3\xa4 niin. Kun Parcher osoittaa aseella Aliciaa, Nash hy\xc3\xb6kk\xc3\xa4\xc3\xa4 Parcherin kimppuun ja tyrkk\xc3\xa4\xc3\xa4 siin\xc3\xa4 samassa Alician ja vauvan vahingossa lattialle. Alicia pakenee peloissaan ulos talosta lapsi syliss\xc3\xa4\xc3\xa4n, mutta Nash astuu Alician auton eteen est\xc3\xa4\xc3\xa4kseen t\xc3\xa4t\xc3\xa4 l\xc3\xa4htem\xc3\xa4st\xc3\xa4. Nash kertoo Alicialle: \xe2\x80\x9dH\xc3\xa4n ei koskaan vanhene.\xe2\x80\x9d Nash viittaa n\xc3\xa4ill\xc3\xa4 sanoilla Marceehen, joka on kaikista kuluneista vuosista huolimatta pysynyt t\xc3\xa4sm\xc3\xa4lleen samanik\xc3\xa4isen\xc3\xa4 pikkutytt\xc3\xb6n\xc3\xa4. T\xc3\xa4m\xc3\xa4n oivalluksen my\xc3\xb6t\xc3\xa4 Nash hyv\xc3\xa4ksyy viimein sen, ett\xc3\xa4 vaikka Herman, Parcher ja Marcee vaikuttavat kovin todellisilta, he ovat siit\xc3\xa4 huolimatta vain h\xc3\xa4nen oman mielens\xc3\xa4 luomuksia._NEWLINE_Nashin ja Alician eteen tulee vaikea valinta: heid\xc3\xa4n pit\xc3\xa4\xc3\xa4 p\xc3\xa4\xc3\xa4tt\xc3\xa4\xc3\xa4, t\xc3\xa4ytyyk\xc3\xb6 Nashin sy\xc3\xb6d\xc3\xa4 koko loppuik\xc3\xa4ns\xc3\xa4 antipsykootteja, jotka heikent\xc3\xa4v\xc3\xa4t h\xc3\xa4nen \xc3\xa4lykkyytt\xc3\xa4\xc3\xa4n, vai tulisiko heid\xc3\xa4n yritt\xc3\xa4\xc3\xa4 el\xc3\xa4\xc3\xa4 normaalia el\xc3\xa4m\xc3\xa4\xc3\xa4 Nashin vainoharhoista huolimatta. Pari valitsee lopulta j\xc3\xa4lkimm\xc3\xa4isen vaihtoehdon. Nash hyv\xc3\xa4stelee tietoisesti Hermanin, Parcherin ja Marceen i\xc3\xa4ksi yritt\xc3\xa4ess\xc3\xa4\xc3\xa4n kontrolloida harhojaan ja olla ruokkimatta omia \xe2\x80\x9ddemonejaan\xe2\x80\x9d. H\xc3\xa4n kiitt\xc3\xa4\xc3\xa4 Hermania siit\xc3\xa4, ett\xc3\xa4 t\xc3\xa4m\xc3\xa4 on ollut h\xc3\xa4nen paras yst\xc3\xa4v\xc3\xa4 niin monen vuoden ajan, ja j\xc3\xa4tt\xc3\xa4\xc3\xa4 itkuiset hyv\xc3\xa4stit Marceelle. Nash silitt\xc3\xa4\xc3\xa4 Marceen hiuksia, kutsuu t\xc3\xa4t\xc3\xa4 \xe2\x80\x9dpikkuiseksi\xe2\x80\x9d ja kertoo sek\xc3\xa4 tyt\xc3\xb6lle ett\xc3\xa4 Hermanille, ettei h\xc3\xa4n puhu heid\xc3\xa4n kanssaan en\xc3\xa4\xc3\xa4 koskaan. Molemmat jatkavat silti Nashin vainoamista, ja Herman s\xc3\xa4ttii t\xc3\xa4t\xc3\xa4 heid\xc3\xa4n yst\xc3\xa4vyytens\xc3\xa4 katkaisemisesta. Nash oppii kuitenkin olemaan v\xc3\xa4litt\xc3\xa4m\xc3\xa4tt\xc3\xa4 heist\xc3\xa4._NEWLINE_Vuosien my\xc3\xb6t\xc3\xa4 Nash ik\xc3\xa4\xc3\xa4ntyy ja l\xc3\xa4hestyy vanhaa yst\xc3\xa4v\xc3\xa4\xc3\xa4ns\xc3\xa4 ja kilpailijaa, Martin Hansenia, josta on nyt tullut Princetonin matematiikan laitoksen esimies. Hansen antaa Nashin ty\xc3\xb6skennell\xc3\xa4 yliopiston kirjastossa ja kuunnella luentoja. Vaikka Nash k\xc3\xa4rsiikin yh\xc3\xa4 hallusinaatioista ja mainitsee k\xc3\xa4ytt\xc3\xa4v\xc3\xa4ns\xc3\xa4 uusia l\xc3\xa4\xc3\xa4kkeit\xc3\xa4, h\xc3\xa4n pystyy siit\xc3\xa4 huolimatta el\xc3\xa4m\xc3\xa4\xc3\xa4n psykoottisten kausiensa kanssa. H\xc3\xa4n suhtautuu tilaansa tyynesti ja varmistaa humoristisesti, ett\xc3\xa4 h\xc3\xa4nen tapaamansa uudet ihmiset ovat oikeita eiv\xc3\xa4tk\xc3\xa4 harhoja._NEWLINE_Lopulta Nash saa j\xc3\xa4lleen oikeuden opettaa. Vuonna 1994 Nashin kollegat kunnioittavat h\xc3\xa4nt\xc3\xa4 h\xc3\xa4nen matemaattisista saavutuksistaan. Nash saa my\xc3\xb6s Nobelin taloustieteen palkinnon vallankumouksellisesta ty\xc3\xb6st\xc3\xa4\xc3\xa4n peliteorioiden saralla. Nash ja Alicia ovat juuri l\xc3\xa4htem\xc3\xa4ss\xc3\xa4 Nobelin jakotilaisuudesta Tukholmasta, kun Nash huomaa Hermanin, Marceen ja Parcherin seisomassa ja seuraamassa h\xc3\xa4nt\xc3\xa4 kasvoillaan tyhj\xc3\xa4 ilme. Alicia kysyy Nashilta: \xe2\x80\x9dMit\xc3\xa4 nyt?\xe2\x80\x9d Nash vastaa: \xe2\x80\x9dEi mit\xc3\xa4\xc3\xa4n. Ei kerrassaan mit\xc3\xa4\xc3\xa4n.\xe2\x80\x9d He jatkavat yhdess\xc3\xa4 matkaansa.'